Svend Erik Hovmand (V), 1998-06-26:
Europa har ændret sig meget i de sidste 10 år, og det er åbenbart ikke gået op for alle, at Murens fald i 1989 faktisk betød åbningen til Central- og Østeuropa, og jeg siger det med særlig adresse til de Europavenlige partier.
Og beslutningen om at gøre Berlin til hovedstad og beslutningen om at udvide EU med bl.a. Polen, Tjekkiet og Ungarn gør det mere nødvendigt nu end nogen sinde tidligere, at den danske infrastruktur er i orden.
Og det er vigtigt for Danmark at have den rette placering i det trafikpolitiske billede i Europa som hængslet mellem kontinentet og Skandinavien.
Tyskland og Sverige besluttede for 1½-2 år siden at investere 4 mia. kr. i en ny direkte forbindelse parallel med den fra København over Gedser til Berlin, som regeringen nedlagde i 1995 - 4 mia. kr.!
Og jeg siger det bl.a. til Fremskridtspartiets ordfører, som var inde på det med Deutsche Bundesbahn, for det er da klart, at det selskab, som nu har investeret 4 mia. kr. i en parallel rute, selvfølgelig ikke er stærkt interesseret i så at få konkurrence ved, at ruten fra Berlin over Gedser til København genåbnes.
Men det, vi beder om i det her forslag, er jo, at trafikministeren nu optager forhandlinger med sin kollega, og det er den tyske trafikminister, for det er jo trafikministrene, der forhandler sammen, og ikke selskaberne, og der er måske også andre, der har interesse i at køre den rute.
Og derfor skal man tage den udtalelse i morgenradioavisen med et vist gran salt.
Men se, ud over at der er sket disse ting i Europa, som jeg har nævnt, vil der jo også i de kommende år ske noget:
Og lur mig, om den faste forbindelse over Øresund så ikke også vil betyde, at der vil ske en yderligere stigning i den trafik, der går uden om Danmark, og som i øjeblikket stiger, nemlig ved, at en stor del af danskerne så vil tage over den faste forbindelse over Øresund til Sydsverige og derfra til Berlin.
Vi bryder os ikke om, at Danmark på den måde køres ud på et sidespor i bogstaveligste forstand.
Vi mener, at Danmark skal have en aktiv placering i det europæiske trafikbillede.
Det mener LO i øvrigt også, skulle jeg hilse og sige til de kritiske folk fra Socialdemokratiet og SF og til andre af LO's venner, og man har direkte henvendt sig både fra lokalt hold og fra centralt hold og fra alle LO-organisationer i den del af landet.
Og det ønsker DA også, og det ønsker DI.
Alle mener, at det er meget vigtigt at have infrastrukturen i orden.
Og så til det med økonomien
Her synes jeg, det er vigtigt at understrege, hvad der står i bemærkningerne til forslaget, nemlig at der skal foretages ressourcemæssige overvejelser, og at der skal forhandles med den tyske regering.
Og SF har så uddybet den sidste pind ved meget minutiøst at bede om et troværdigt budget for omkostningerne, osv. Der er altså ikke tale om, at vi her foretager en handling, der er fuldstændig ude af balance med andre trafikinvesteringer.
Men i øvrigt vil jeg bare sige, at hvis man ser på det overordnede perspektiv, vil det selv med en mindre rentabilitet være en god investering, når det drejer sig om at få Danmark ind på landkortet igen.
At Danmark er kørt ud på et sidespor, handler jo ikke bare om nogle få millioner, men om utrolig meget mere, og ikke bare for et enkelt lokalområde eller for vores hovedstad, men for hele det danske samfund, og det er det, der er hovedpointen i denne sag.
Derfor har vi fremsat dette forslag, og jeg er glad for de positive bemærkninger, der er faldet, og jeg er glad for den tilslutning, der er givet.
Vi har haft en række forhandlinger og overvejelser frem og tilbage, og jeg må indrømme, at jeg synes, vi er landet på et godt sted.
Men jeg har ikke på noget tidspunkt sagt - jeg har i hvert fald ikke ment det - at der er en garanti for, hvornår denne rute åbner.
Jeg har sagt, at den tidligst vil kunne åbne til sommer næste år - tidligst - men det afhænger jo af en række ting, som jeg har været inde på, og som vi direkte skriver i vores forslag.
Jeg tror, jeg med disse bemærkninger har beroliget de tilhørere, som har været lidt usikre efter den meget turbulente debat, der har været, og jeg håber på, at vi nu får Danmark ind på landkortet igen.
Det er det, der er formålet med det her.